地名: 陰竹 (京畿道, 縣（監）)
年: 1549.0

○喪人李洪胤供曰: "臣父
                【李若氷。】
              及妻父,
                【尹任。】
              得罪國家被誅, 而臣之保全幸矣, 常懷怨懟, 萬無其理。 術士交結事, 則他餘術士不知矣。 咸昌居裵光義稱名者, 素能推卜相地, 故自父生存時相知。 而父死後第二日, 乃丁未九月二十二日, 適以相訪事來到, 而臣父葬地看定, 仍留二宿還去後, 一不來往。 無推占卿相, 歷言吉凶之事, 又無稠人廣會中, 不道之言發說之理矣。 假令發說, 則聽聞者必多。 而怨懟謗訕之語, 臣則專不發說, 騰播一鄕, 理所無也。 同生發言事, 則臣之同生兄洪男, 娶妻各居, 而臣則父母同居, 故謂臣陰誘父母, 多得田民, 常常疑慮疾惡。 非特此也。 其奴莫同, 逢授臣之牛隻, 而庶母處潛許, 故臣奪取莫同之牛, 且莫同之姪奴凡同, 洪男欲使喚捉去時, 臣以爲亡母永葬時, 姑可役使, 留置不送, 而逃避不來役。 故臣以莫同爲陵辱, 呈官請治其罪, 凡同則還入來, 莫同則逃去。 洪男以此爲臣之侵勞所致也。 且有田二日耕, 而臣時執耕食, 孽弟寅丁, 敎誘其母, 通簡于洪男處, 請自耕食, 而洪男不許之, 其後封送柿栗更請, 則乃許之。 故臣通簡于兄曰: ‘一升栗一串柿, 足以回不許之心也。’ 洪男以此非徒常懷積怒。 臣母生存時, 通簡於母曰: ‘洪胤乃逆賊女壻, 不久當被重罪。’ 云, 而每每恐動, 故母亦憂慮成疾致死矣。 且寅丁, 今年二三四月間, 洪男謫處往來, 則誣毁臣身, 亦可疑矣。 右同生等, 謀欲陷害, 構成發言者不無矣。 臣之不道謗訕之言聞知云, 則洪男推問分揀。" 推官等以推案啓曰: "李洪胤不承服, 請刑訊。" 傳曰: "如啓。" 李洪胤更推, 訊杖三十度, 供曰: "日月不記, 退計三年間。 陰竹居金義淳稱名者, 來到臣家, 見其所持冊, 則滿朝宰相朝士八字,
                【八字, 如陰陽書所謂五柱也。】
              無不書之, 其中丙申生三八字, 已爲推卜而書之。 臣問其吉凶, 則義淳曰: ‘丙申生政丞三人, 八字皆好。’ 云。 臣父葬地看定之夕, 裵光義與崔大觀先往, 臣隨後而至, 光義曰: ‘甲子年多殺人, 是以不過二年, 今時亦豈久乎? 不久當見聖明之世, 汝輩亦當仕矣。 甲子年纔過三年, 而見聖明之世, 今亦三年後, 當見聖明之世。’ 臣聞其言還家, 言於崔大觀及寅丁曰: ‘光義善卜者, 其言如此可喜。’ 二人曰: ‘若然豈偶然乎?’ 臣又曰: ‘臣父及叔父,
                【指李若海也。】
              國家不爲推問, 以威力枉殺無辜。 雖曖昧被罪, 豈無好時乎? 當今之時, 爲朝士者, 豈不恐懼乎?’ 光義所謂聖明之世云者, 如堯、舜之時, 不殺無辜也, 此光義推卜而知之也。 臣所與謀者, 非裵光義也。 連原老除驛子李輝, 善相地。 臣與其人, 欲擇地而葬父母, 使子孫享其爵祿。 臣言於李輝曰: ‘裵光義言: 「甲子年事, 亦豈自然而爲乎? 乃有人經營而爲之。 今若有如此之人, 則汝亦蒙其德矣。」 此言何如?’ 輝曰: ‘今之兵曹判書, 可以爲之。’ 臣曰: ‘兵曹判書李浚慶, 乃吾族親也。’ 輝曰: ‘(如)
                〔汝〕
              必蒙其人之德矣。’ 臣曰: ‘李浚慶, 豈從如此事乎?’ 輝曰: ‘然則匹夫, 亦可以爲之。 甲子年, 得宗室而推戴, 吾等雖匹夫, 若得宗室而推戴, 可以成事。 甲子年將帥, 亦有其人, 若得其人而爲之, 則豈不成事乎?’" 推官等以推案入啓曰: "李洪胤, 大槪承服。 宰相八字問卜及甲子年事, 與洪男之簡相同, 非徒亂言, 有謀逆之狀, 故詳問, 則隱諱實情, 泛稱逆言, 指一無據, 洪男及事干齊到, 似可歸一。 今欲得實加刑, 則恐隕杖下, 故敢稟。 且金義淳、崔大觀、李輝、寅丁, 相與謀議云, 請竝拿推。 判書李浚慶, 只出於李輝之口, 而洪胤亦以爲必不從云, 故不請拿推。" 傳曰: "見此招辭, 則謀逆之狀, 大槪承服。 今若加刑, 則杖下隕命矣, 姑停刑訊。 拿來事, 如啓。"

○李洪胤、金義淳質問。 李洪胤問於金義淳曰: "吾父生存時, 汝來吾家, 所持冊, 列書宰相、朝士八字。 其中有丙申生三八字, 吾問: ‘此是誰八字?’ 汝曰: ‘今之三公八字。’ 吾問: ‘吉凶何如?’ 汝曰: ‘此八字好, 宜爲政丞。 但任說八字不好, 而亦爲美官, 此則可怪。’ 汝不說此語乎?" 義淳答曰: "果於若氷生時, 兩度往見, 一度則初推時, 昏不記憶。 其時若氷, 只問妻子八字而已, 他無推卜之事。" 洪胤又問曰: "非但宰相八字, 其冊又列書祖宗及今上八字, 吾指點而知之。 其後, 又於路中相見, 吾問: ‘其冊尙在乎?’ 汝曰: ‘全舜仁借去。’ 云, 此虛事乎?" 義淳答曰: ‘宰相朝士八字, 欲爲經驗而書之, 祖宗及今上八字, 書之于冊, 萬萬無理。 其八字列錄冊, 當初推問時, 以燒罷供招矣, 而從直言之, 則被拿上京時, 婢夫大金持去陰竹家。 取來相考, 則可知, 全舜仁持去冊, 卽《大明數》也。 大金, 今以養獄事到京云, 若率此人, 往取其冊, 則可卽持來。"

○推官以推案啓曰: "罪人李後丁供, 僞造兵曹關字, 取來各官鐵椎埋置云, 洪峴供, 只僞成關字, 時未送各官云。 故先搜探埋椎處, 知其虛實, 然後欲移文各官以驗之。 忠州、陰城、陰竹三官軍士姓名番次, 與後丁之招牴牾, 而番都目, 無名者亦多, 令兵曹衛將所相考分辨, 然後拿推。 但番都目無名者及姓名番次各異者, 更詰問後丁何如? 洪峴招辭所引林芑、柳應凱、靑雲令、武城守不服, 當刑訊。 但昨夜, 洪峴承服時, 以林芑再三請錄於招辭, 猶恐或漏, 以柳應凱, 稱壯健善武才, 今見其人, 則孱劣有病, 而靑雲令亦有病。 以武城守, 稱居雙里門內, 而放賣其家, 移居路梁, 今已二十餘年, 年亦老矣, 似非洪胤深交。 且不曾出於洪胤等口, 今獨出於洪峴之辭, 不能無疑。 洪峴辭氣狂妄, 有同俳優, 發言皆若戲侮, 若不窮閱, 遽加刑訊, 恐不得實情。 請更問。" 答曰: "如啓。 洪峴所引之人, 亦詰問後丁, 可也。" 推官啓曰: "軍士當拿問。 但兵曹衛將所都目, 抄來見之, 則與招辭少異。 柳應凱、林芑、武城守等事, 更詰洪峴, 則林芑則洪胤約之, 柳應凱則林芑約之, 靑雲令則崔大觀約之云, 此人等, 皆非洪峴親約之人也。 武城守居雙里門內, 又有忠州田舍云, 此指茂松守也。 武城守, 則忠州無奴婢田舍, 家亦在路梁, 專不干涉, 請放送。 拿來罪人, 過數日, 必皆至矣, 必有與洪峴等質問之事。 林芑等, 請與他罪人, 一時憑推。" 答曰: "皆如啓。"

○鄭彦慤以委官意啓曰: "宋巨忠不服, 當加刑, 而觀其人, 則甚迷劣, 而洪峴之招亦不實。 前者柳弘源、趙光漢、林芑等皆懷嫌, 以不實之事援引, 而巨忠亦綿花田見奪於洪峴, 呈官杖其奴, 而峴怒, 亦打巨忠云。 此宜移文閱實, 而不敢擅便, 敢稟。 陰竹
              金春貞, 使拿來, 而境內無春貞者, 但有九鼎, 在金義淳家近處, 故疑而捉來。 名旣不同, 前日後丁招云, 春貞形貌, 髯黃體短, 而此則髯不黃體亦長, 請放送。 徐允丁、徐突先, 平問不服, 請刑推。 如又不服, 請加刑。" 傳曰: "宋巨忠, 姑停刑訊, 行移閱實。 金九貞放送, 徐允丁等如啓。"